1येशू ख्रीष्ट अब्राहम आर दाऊद राजाके सन्तान रहै। येशू ख्रीष्टके बाप-पुर्खाके नामके सूची यी छैः 2अब्राहमके बेटा इसहाक रहै। इसहाकके बेटा याकूब रहै, याकूबके बेटासब यहूदा आर ओकर भ्यासब रहै। 3यहूदाके बेटासब फारेस आर जाहेर रहै। ओकरसिके मयाँ तामार रहै। फारेसके बेटा हेस्रोन रहै, हेस्रोनके बेटा अराम रहै। 4अरामके बेटा अम्मिनादाब रहै, अम्मिनादाबके बेटा नहशोन रहै, नहशोनके बेटा सल्मोन रहै। 5सल्मोनके बेटा बोअज रहै। बोअजके मयाँ राहाब रहै। बोअजके बेटा ओबेद रहै। ओबेदके मयाँ रुथ रहै। (रुथ आर राहाब यहूदी जनानीमे से नैरहै) ओबेदके बेटा यिशै रहै। 6यिशैके बेटा दाऊद राजा रहै। दाऊद राजाके बेटा सुलेमान रहै। सुलेमानके मयाँ दाऊद राजासे बिहा करैसे पहेला उरियाहके पतनी रहै। 7सुलेमानके बेटा रहबाम रहै, रहबामके बेटा अबिया रहै, अबियाके बेटा आसा रहै। 8आसाके बेटा यहोशापात रहै, यहोशापातके बेटा यहोराम रहै, यहोरामके बेटा उज्जियाह रहै। 9उज्जियाहके बेटा योताम रहै, योतामके बेटा आहाज रहै, आहाजके बेटा हिजिकिया रहै। 10हिजिकियाके बेटा मनश्शे रहै, मनश्शेके बेटा अमोन रहै, अमोनके बेटा योशियाह रहै। 11योशियाहके पोतासब यकोनियस आर ओकर भ्यासब रहै। ऊसब बेबिलोन देशमे यहूदी आदमीसिके बन्दी बन्याके लजाबैसे पहेला जनमलै रहे। 12बेबिलोन देशमे बन्दी बन्याके लजैलसे येशूके जनमतक येशूके पुर्खासिके नामके सूची यीसब रहैः यकोनियसके बेटा शाल्तिएल रहै, शाल्तिएलके बेटा यरुबाबेल रहै। 13यरुबाबेलके बेटा अबिउद रहै, अबिउदके बेटा एल्याकिम रहै, एल्याकिमके बेटा आजोर रहै। 14आजोरके बेटा सादोक रहै, सादोकके बेटा आखिम रहै, आखिमके बेटा एलिउद रहै। 15एलिउदके बेटा एलाजार रहै, एलाजारके बेटा मतान रहै, मतानके बेटा याकूब रहै। 16याकूबके बेटा उहे योसेफ रहै, योसेफके पतनी मरियम रहै। मरियम येशूके मयाँ रहै, जकरा ख्रीष्ट कहैछै। 17एरंके अब्राहमसे दाऊद राजातक चौदह पुस्ता भेलै। दाऊद राजाके समयसे इस्राएलीसब बेबिलोन देशमे कैदी बन्याके लजैल समयसे पहेला ओत्ते चौदह पुस्ता रहै। आर इस्राएलीसब बेबिलोन देशमे कैदी बन्याके लजैल समयसे ख्रीष्टके समयतक चौदह पुस्ता भेलै।
18येशू ख्रीष्टके जनम हुऐसे पहेला एरं भेलैः ओकर मयाँ, मरियमके मगनी योसेफके संगे भेलै रहे, मगर ओकरसिके बिहा हुऐसे पहलहैसे मरियम पवित्र आत्माके शक्तिसे गर्भवती भेलै रहे। 19ओकर हुएवाला पति, योसेफ, भला आदमी रहै आर मरियमके सार्वजनिक रुपसे बेज्जत नैकरे चाहैके कारणसे चुपचाप ओकरसे मगनी तोडैके निर्णय कैल्कै (कहिनेकी ऊ बिहाके पहलहैसे गर्भवती भेलै रहे जे धरमशास्त्रके विरुद्धमे रहै)। 20मगर ऊ जब यी बातसब विचार कर्ते रहै, तब ओकर सपनामे परमेश्वरके स्वर्गदूत देखा पड्लै आर ओकरा एरं कहैल्कै, "योसेफ, दाऊद राजाके वंश, मरियमके पतनी बनाबैले नैडर, कहिनेकी पवित्र आत्माके शक्तिके द्वारा ही ऊ गर्भवती भेलै छे। 21ऊ एकटा बच्चा जनमैतौ आर तुहें ओकर नाम येशू राखिहैं, कहिनेकी ऊ आपन आदमीसिके ओकरसिके पापसे बचैतै।" 22परमेश्वरके वक्ता यशैयाके द्वारा येशू ख्रीष्टके जनमके विषयमे कहेल परमप्रभुके वचन पुरा हुऐले यीसब भेलै छे। यशैया एरंके लिखल्कै छेः
23"देख्, एकटा कुमारी लडकी गर्भधारण कर्तै,
आर ऊ एकटा बच्चाके जनम देतै,
आर ओकर नाम इम्मानुएल राख्ल जैतै,
24योसेफ निनसे जाग्लै, आर स्वर्गदूतके कहेल जुगुर ऊ मरियमके बिहा करिके आपन घर ल्याके ऐलै। 25जबतक मरियम बच्चा नैजन्मैल्कै तबतक ऊसब कोनो किसिमके वैवाहिक सम्बन्ध नैराखल्कै। योसेफ बच्चाके नाम येशू राखल्कै।
